Аеҵәа Ҟаԥшь аорден занашьаз Александра Наӡаӡе лгәалашәара иазкыз атурнир мҩаԥысит
Аеҵәа Ҟаԥшь аорден занашьаз Александра Наӡаӡе лгәалашәараз анапылампыласразы атурнир иалахәын Гәдоуҭа, Аҟәа, Гагра, Пицунда рҟынтәи аспортсменцәа.
АҞӘА, хәажәкыра 30 – Sputnik, Бадри Есиава. Анапылампыл азы аҳәса рыбжьара ареспубликатә турнир мҩаԥысит Гәдоуҭа ҳәа еиҭеиҳәоит Гәдоуҭа араион аҿари аспорти рызҵаарақәа рзы аилак ахантәаҩы Џьарназ Бениа.
Иара иҳәеит ари атурнир шымҩаԥырго 1971 шықәса раахыс.
"Аибашьра ашьҭахь хәышықәса атурнир мҩаԥаагомызт. Уи ашьҭахь ҳаналага, есышықәса имҩаԥаагоит. Иара иалахәхалоит аиҳабыратә классқәа рҟынтәи Гәдоуҭа, Аҟәа, Гагра, Пицунда рҟынтәи аспортсменцәа.
"Сынтәа ахԥатәи аҭыԥ ааныркылеит Аҟәатәи аспортсменцәа, аҩбатәи – Гагратәи аспортсменцәа, актәи аҭыԥ ргеит гәдоуҭаа", - ҳәа иҳәеит Бениа.
Бениа ишиҳәаз ала, акыршықәса еимырдоз аԥхьахә аамҭак азы иӡит. 1988 шықәсазы Ростов-на-Дону акоманда иаиуит. Уинахыс ахабар еилкаамызт.
"Гәдоуҭатәи аспортшкол адиректор Олег Лакрбеи сареи акыршықәса ҳашьҭан. Ростов-на-Дону аҟынтәи ҳҩызцәа рыцхыраарала 20 шықәса раԥхьа иҳаԥшааит", - иҳәеит Бениа.
Атурнир аҿы иреиӷьу ахәмарыҩцәа ҳәа иалыркааит Ҳамида Анқәабԥҳа, Милена Сариан, Адриана Тополиан. Иаиааиз акоманда азыҟарҵоит Руслан Царгәыши Аслан Қапбеи.
Аеҵәа Ҟаԥшь аорден занашьаз, асовет афицар, Аџьынџьтәылатә еибашьра Ду алахәыла, 56-тәи ар 343-тәи адивизиа 1151-тәи аполк ахԥатәи арота аибашьҩы Александра Наӡаӡе диит 1913 шықәсазы Оҭҳара ақыҭан.
Абҵара 21, 1941 шықәсазы Ростовтәи аоперациаан астаница Нижне-Гниловск аҟны ицоз ажәылараан акомандир данҭаха, Александра дышхәызгьы, аибашьцәа драԥхьагылеит. Дҭахоит 1941 шықәсазы.